Rustige waters - Solidariteit WêreldSolidariteit Wêreld
Tuis › 10 minute voor werk Juig › Rustige waters
Almal van ons leer Psalm 23 uit ons kop wanneer ons nog heel klein is. Miskien omdat hierdie psalm ons God se beskerming, vrede en veiligheid belowe. Omdat dit ons waarborg is dat God vir ons sorg soos 'n herder vir sy skape, dat ons nooit iets sal kortkom nie omdat Hy ons Vader is.
In die tyd van die Ou Testament het die herder vir sy skape die pad vooruitgeloop. Hy het hulle teen gevare beskerm. Hy was selfs bereid om sy lewe vir hulle af te lê. Die skape het die stem van hul herder geken.
Hulle het hom vertrou en in sy voetstappe gevolg – en, so staan daar in vers 2, het hy hulle gebring by waters waar daar vrede is. God wil graag vir jóú 'n herder wees. Hy wil jou lei en bewaar. Hy wil vir jou die lewenspad vooruitloop. Hy wil jou by waters bring waar daar vrede is. Hy wil 'n lewensruimte skep waarin jy gelukkig en tevrede kan wees.
Maar dan moet jy bereid wees om Hom te volg, om Hom te gehoorsaam en om vir die res van jou lewe in sy huis te bly. As jy gewillig is om dít te doen, waarborg hierdie psalm jou dat jy vir die res van jou lewe kan aanspraak maak op God se liefdevolle versorging en getroue leiding. Hy sal jou omvou met sy liefde en 'n lewensruimte skep waar jy elke dag die rustigheid van sy teenwoordigheid sal ervaar.
Hemelse Vader, baie dankie dat ek U as my Herder het. Dat ek niks kortkom nie. Dat U vir my sorg en my van dag tot dag lei. Dat U my u rustige waters waarborg. Ek wil U graag volg en gehoorsaam vir die res van my lewe. Amen.